**ZAPISNIK**

**5. SEJE STRATEŠKEGA SVETA ZA MAKROEKONOMSKA VPRAŠANJA**

sreda, 19. 7. 2023

Prisotni člani: mag. Marijana Bednaš, mag. Velimir Bole, dr. Mitja Čok, dr. Mejra Festić, mag. Mitja Gaspari, Bojan Ivanc, dr. Dušan Mramor (preko aplikacije Zoom), dr. Janez Prašnikar, dr. Žiga Žarnić (preko aplikacije Zoom).

Odsotni: dr. Matej Lahovnik, dr. Igor Masten, dr. Vasja Rant.

Ostali prisotni: dr. Robert Golob, Klemen Boštjančič, mag. Boštjan Vasle, mag. Igor Mally, mag. Saša Jazbec, mag. Kristina Bizjak, Lejla Fajić, mag. Janez Kušar, mag. Sonja Primožič, Erik Scheriani.

**Dnevni red:**

1. Potrditev zapisnika;

2. Pregled trenutne javnofinančne slike ter proračuna v Republiki Sloveniji;

3. Koordinacija ekonomskih politik in ukrepov za umiritev inflacije (Banka Slovenije);

4. Izhodišča za prenovo pokojninskega in invalidskega zavarovanja;

5. Razno.

**AD/1**

Večina članov se je strinjala s potrditvijo razširjene različice zapisnika 4. seje Strateškega sveta za makroekonomska vprašanja. Podprli so tudi delovanje sveta na način, da vladni predstavniki vnaprej postavijo vprašanja, o katerih bi želeli s člani razpravljati na sejah.

Člani so se strinjali s širitvijo dnevnega reda 5. seje z drugo in četrto točko (na predlog ministra za finance).

**AD/2**

Minister za finance Klemen Boštjančič je prisotne seznanil z javnofinančno sliko ter trenutnim načrtovanim proračunom.

Prisotni so razpravljali o strukturnem primanjkljaju Republike Slovenije, v razpravi je bilo ponovno poudarjeno, da bodo za njegovo znižanje potrebne tudi spremembe zakonskih obveznosti in da različne indeksacije vodijo k porušenju razmerij med rastjo plač in transferjev, kar lahko vodi v past neaktivnosti.

Člani SSM vladi priporočajo, da:

* vodi nevtralno fiskalno politiko; v sedanjih predlogih proračunskih dokumentov ta še ostaja ekspanzivna, čeprav manj kot v preteklih letih, ko so k temu znatno prispevali višji izdatki v času epidemije;
* da omeji subvencije in splošne draginjske ukrepe ter z morebitnimi ukrepi po potrebi pomaga le najbolj ranljivim skupinam; pri subvencijah je treba vzpostaviti ekonomsko vzdržen sistem, ena od možnosti je, da so opredeljene kot vložek države (država vstopa v lastništvo);
* da se osredotoča na strukturne reforme na način, ki vodi v učinkovito porabo javnih sredstev in vzdržne javne finance; za financiranje vseh načrtovanih reform bodo (verjetno) potrebni dodatni viri, saj so učinki nekaterih reform vidni šele v daljšem obdobju;
* za investicije naj uporablja pretežno evropske vire in uvede drugačno strukturo financiranja, ena od možnosti je aktivacija prihrankov prebivalstva; to bo še pomembneje po letu 2027, ko Slovenija najverjetneje ne bo več prejemnica kohezijskih sredstev; za učinkovito porabo sredstev, namenjenih investicijam, je treba uvesti merjenje učinkovitosti investicij in centralizirati upravljanje državnih investicij;
* da oceni upravičenost socialnih transferov oziroma prečisti kumuliranje različnih dodatkov (to namreč lahko vodi v past neaktivnosti).

**Sklep 1**: Strateški svet za makroekonomska vprašanja se je seznanil z načrtovanim proračunom za Republiko Slovenijo (rebalans za leto 2023 ter razreza za 2024 in 2025) ter tudi s širšo javnofinančno sliko države.

**AD/3**

Guverner Banke Slovenije mag. Boštjan Vasle je imel kratko predstavitev na temo inflacije v Sloveniji in Evropski Uniji.

Sledila je razprava predvsem o pomenu koordinacije fiskalne politike z denarno in o tem, da mora biti komplementarna fiskalna politika restriktivna ter da je deindeksacija pomembna tudi v kontekstu zajezitve inflacije na daljši rok.

Pisno gradivo za to točko je prispeval tudi dr. Igor Masten, člani so se strinjali z njegovimi ugotovitvami.

**AD/4**

Minister za finance Klemen Boštjančič je predstavil gradivo o preoblikovanju pokojninskega sistema.

Sledila je kratka razprava, v kateri so člani opozorili na nujno dopolnitev z javnofinančnimi izhodišči.

**Sklep 2:** Razprava o prenovi pokojninskega sistema se nadaljuje na naslednji seji, ki bo septembra. Predsednica je člane pozvala, naj pošljejo pisne pripombe/predloge na gradivo o pokojninski reformi do 25. avgusta 2023.

Seja se je zaključila ob 18.50 uri.

Zapisal: Erik Scheriani

mag. Marijana Bednaš

PREDSEDNICA STRATEŠKEGA SVETA

Priloga:

lista prisotnosti